Министерство на културата, дирекция „Авторско право и сродните му права”
ПРОБЛЕМИ В СЕКТОРА НА РАЗПРОСТРАНЕНИЕТО НА ТЕЛЕВИЗИОННИ ПРОГРАМИ И ВЪЗМОЖНИ РЕШЕНИЯ
Относно проблемите в сектора
От гледна точка на спазването на авторските и сродните им права, проблемите в сектора на разпространение на телевизионни програми обикновено определяме като проблеми на свързаните пазари на създаване и разпространение на телевизионно съдържание.
Икономическата обстановка при ползването на телевизионната услуга демонстрира изключително дълбоко пазарно проникване. Около 80% от домакинствата получават сигнал чрез посредници – т.нар. “платформени оператори” (кабелни, сателитни и IP–базирани технологични решения).
Доколкото доставката на телевизионно съдържание до крайните потребители засяга икономическите модели както при телевизионните оператори, така и при платформите за пренос на сигнала, функционирането на пазарите в условията на лоялна конкуренция и взаимно зачитане на икономическия интерес е задължителна предпоставка за наличието на съвременни, конкурентни и богати на качествено съдържание услуги.
При разпространението на телевизионен сигнал в мрежите на платформените оператори се наблюдават две разновидности на неуредено използване („пиратиране“), а именно (i) нелегалното излъчване на телевизионни програми и (ii) недобросъвестното деклариране на действителния брой на абонати на преносните предприятия (т.нар. under-reporting). И двете практики пряко засягат модела на уреждане на взаимоотношенията по веригата и съответно справедливия размер на изплащаните възнаграждения на правоносителите, като е вероятно да представляват и загуба за фиска.
Анализ на икономическите ефекти от потенциалните нередности при отчитането на абонатите на разпространителските предприятия, в т.ч. занижените данни за действителния брой на абонатите и разпространението на телевизионни програми с неуредени права, е предмет на специализирано проучване, извършено от Ърнст&Янг Одит ООД, резултатите от което са предоставени на членовете на Съвета за защита на интелектуалната собственост като приложение към дневния ред на предстоящото заседание на органа.
Трайният характер на натрупаните пробеми с „пиратството“ при разпространението на телевизионни програми ги определя като “системни”, поради което бизнесът от години търси устойчиви решения.
В тази обстановка е необходима обща воля на индустрията и подкрепяща държавна политика, която търси „изсветляване“ на пазара на разпространението от гл. точка на отношенията на доставчиците на медийни услуги с преносните оператори, преодоляването на пречките пред функционирането на пазара, защитата на лоялната конкуренция и спазването на данъчното законодателство.
[bookmark: _GoBack]Въпреки, че България вече не попада в “списък 301” на Търговския представител на САЩ, следва да се отчитат и анализират заключенията в предходните критични доклади относно тревожното ниво на пиратство при разпространението на телевизионни програми.
Възможни решения
Обичайно е при решаването на проблемите на бизнеса да се предлагат мерки със законодателен и незаконодателен храктер.
Мерки със законодателен характер биха били уместни при установяването на дефицити в правоприлагането или необходимост от адаптиране на правната рамка с оглед въвежданането на подкрепени от държавата мерки за борба с нарушенията на авторското право и сродните му права при разпространението на телевизионни програми.
Основните мерки с “незаконодателен” характер, прилагани понастоящем от индустрията, се делят на два типа:
· Изграждането на стратегическо сътрудничество в индустрията, израз на което например е създаването на Сдружението за защита на легалното разпространение на програми ТеРаПро – партньор на Министерство на културата при осъществяването на контролната функция по ЗАПСП (по запитвания от МК, Сдружението незабавно предоставя информация относно уреждането на правата между телевизии и платформи) и
· Използване на маркетингови инструменти за установяване на действителния обем на пазара на разпространение на телевизионни програми и размера на индивидуалното участие на отделните преносни предприятия на него, което да позволи коректното, пазарно-определено и справедливо договаряне на съответните възнаграждения. Към момента са проведени две подобни инициативи, ефекта от които стимулира индустрията да го организира отново с тенденция същото да се превърне в “ежегодно”.
Двата типа “незаконодателни” мерки имат самостоятелно значение, но едновременното им прилагане позволява разгръщането на своеобразен “фронт” в борбата с идентифицираните пазарни дефекти.

